
Texte de același autor 


Desigur, biografiile marilor personalități vor atrage întotdeauna atenţia publicului de 
pretutindeni. Şi fenomenul este explicabil: despre celebrităţile valoroase vrem să ştim 
absolut totul!... Nici biografia marelui nostru poet Mihai Eminescu nu a scăpat 
necercetată în toate detaliile ei. Urmarea a fost că, în ultima vreme, în zbuciumata viață a 
Luceafărului s-au descoperit câteva noutăţi biografice şocante privitoare la existenţa lui 
intimă. 

Cunoaştem un număr considerabil de eminescologi pasionaţi, fie români, fie străini, 
dintre care unii extrem de competenți: George Călinescu, Dumitru Panaitescu 
Perpessicius, Augustin Z. N. Pop, Ion Negoiţescu, Tudor Vianu, Rosa del Conte, Allain 
Guillermou, Kakassy Endre, Karel Jonckheere, Amita Bhose ş.a.*) Din strădania şi din 
dragostea unor asemenea oameni pentru personalitatea artistică a marelui nostru geniu, au 
rezultat, implicit, şi unele noutăţi surprinzătoare, de natură biografică, pe cât de puţin cunoscute, pe atât de neaşteptate. 

Am avut, de pildă, ocazia, în toamna anului 1971, să pot afla, dintr-o convorbire cu poetul M. Beniuc, că un pasionat profesor 
din Botoşani, I. D. Marin, a reuşit să dezlege, printre altele, una din marile enigme eminesciene, şi anume, care este numele real 
al misterioasei „iubite de la Ipoteşti”, prima dragoste a poetului... Acestei fete i-au fost închinate, la răstimpuri egale, cele mai 
duioase și mai tulburătoare versuri de dragoste: „O, dulce înger blând”, „Mortua est”, „Frumoasă e!”, „Aveam o muză” ş.a. Este 
vorba de o fată din Ipotești, de 15 ani, numită Casandra (şi nicicum Elena, cum se crezuse înainte). 

Tot atât de puţin cunoscută este şi informaţia conform căreia Eminescu ar fi avut un fiu natural, născut la Ipoteşti. Majoritatea 
prietenilor apropiaţi știau doar de copilul pe care Veronica Micle i-l născuse mort - şi doar puţini din amicii poetului aflaseră 
amănuntul despre un alt prunc născut anterior şi care a avut norocul să trăiască. Este o realitate mărturisită prima dată de însăşi 
mama copilului şi altă dată, comunicată oficial, de un avocat care a copilărit cu poetul. Dacă, la început, s-a crezut că este vorba 
de un simplu zvon care voia să adauge biografiei poetului o nouă pagină frizând senzaţionalul, ulterior s-a ajuns la concluzia că 
există o mare marjă de adevăr, ca mărturisirea mamei să reflecte totuşi o realitate ținută ascunsă, pe cât s-a putut ţine, atât de 
familia fetei, cât şi de familia căminarului Gheorghe Eminovici. Se ştie precis că bătrănul câminar nu a rămas indiferent față de 
acest eveniment neprevăzut şi că a făcut tot posibilul să-l onoreze prin aranjamente înțelepte, fără să scandalizeze comunitatea 
din jur. 

Copilul a fost botezat Mihail şi el a venit pe lume în ziua de 19 iunie 1877, la Ipotești (conf. cert. naşt. nr 38/1877, primăria 
Cucorăni), având ca mamă pe Ileana, fiica de 25 de ani a morarului din Cucorăni, o blondă frumoasă, care se va căsători ulterior 
cu Ion Lăzăreanu, un pădurar de 32 de ani. Acesta o va accepta de soție numai după ce căminarul Eminovici, bunicul noului 
născut, îi va asigura băiețelului o convenabilă întreţinere, printr-o înţelegere secretă între cele două părți. 

Se pare că poetul, care avea pe atunci 27 de ani, la vizitele lui prin ţară, când se întorccea din străinătate, a revăzut-o atât pe 
Ileana, cât şi pe micuțul lor. Copilul a căpătat numele Mihail Lăzăreanu şi a fost botezat de Henrieta, sora poetului. Interesant 
este amănuntul că noului născut i s-a dat mai întâi prenumele Ilie, aşa cum se numea unul din fraţii lui Eminescu, adăugându-i- 
se apoi şi prenumele Mihai, la cererea Henrietei (vezi A. Z. N. Pop - „Noi contribuţii la biografia lui M.E.”, edit. Academiei, 
1969, pag. 213). 

Mihai Lăzăreanu a trăit la Botoşani, pe str. Lascăr Catargiu nr. 16, pânâ în anul 1944, când a murit la vârsta de 67 de ani, într-o 
căsuţă ce abia şi-o construise pe Calea Naţională nr. 270. A fost un simplu funcţionar fiscal, cu o personalitate insignifiantă. 
Cunoscuţii lui spun că Mihail Lăzăreanu semăna destul de bine la ochi, la frunte şi la buze cu poetul, despre care le amintea 
tuturor cu mândrie că îi este tată, dar mai cu seamă îi semăna acestuia la fire, fiindcă ducea o existenţă meditativă, retrasă, fără 
prieteni, râmânând toată viaţa burlac. 

Aşa cum însuși mărturisea, acest Mihail era chinuit încontinuu de singurătatea apăsătoare ce i-a fost hărăzită: „Contra voinţei 
mele, soarta mi-a fost ca până în prezent sâ-mi petrec viața necăsătorit, singur ca un pustnic!” (Arhivele Statului, Botoşani, 
Dept. nr. 1, Dos. 153/1944, fila 320). 

În cererea din 7 aug. 1942 către Primăria Botoşanilor, înregistrată sub nr.18095/11 aug. 1942, prin care Lăzăreanu își retrage o 
petiție, se vede că scrisul îi seamănă izbitor de mult cu scrisul lui Eminescu. 

Despre Mihail Lăzăreanu ar trebui, fireşte, ca cercetările să nu se oprească aici. 

*) Lista eminescologilor este mult mai lungă. Actualizând-o, mai amintim şi alți valoroşi cercetători: Tudor Vianu, Ion 
Negoiţescu, D. Vatamaniuc, C. Noica, Dumitru Micu, C-tin Barbu, Th. Codreanu, Th. Vârgolici, I. Creţu, Edgar Papu, Zoe 
Dumitrescu-Buşulenga, Ioana Eva Petrescu, Eugen Simion, Florea Şuteu, I. Rotaru, Dan Mănucă, Eugenia Oprescu, Saluc 
Horvat, I. Bot, Graţian Jurcan şi alții. 

